ДУА «Сярэдняя школа г.п. Краснаполле»

**ПАДОЎЖАНЫЯ ЗЫЧНЫЯ, ІХ ВЫМАЎЛЕННЕ І ПРАВАПІС**

**УРОК БЕЛАРУСКАЙ МОВЫ Ў V КЛАС**

 Тамара Анатольеўна Балачанка,

настаўнік беларускай мовы і літаратуры

 Мэта: замацаванне і паглыбленне ведаў вучняў пра падоўжаныя зычныя як характэрную асаблівасць гукавой сістэмы беларускай мовы, іх вымаўленне і правапіс.

Задачы: стварыць умовы для ўзнаўлення і сістэматызацыі ведаў вучняў пра асаблівасці вымаўлення і правапісу падоўжаных зычных, фарміраваць навыкі размежавання фанетычнага падаўжэння і марфалагічнага падваення; садзейнічаць развіццю аналітычных і даследчых здольнасцей вучняў, павышэнню матывацыі да вывучэння беларускай мовы; спрыяць выхаванню павагі да роднай мовы.

 Абсталяванне: Беларуская мова: вучэбны дапаможнік для 5 класа ўстаноў агульнай сярэдняй адукацыі з беларускай і рускай мовамі навучання / Красней В.П., Лаўрэль Я.М., Васюковіч Л.С., Несцяровіч В.І. – Мінск: Нацыянальны інстытут адукацыі, 2014 г.; карткі з заданнямі, мультымедыйная прэзентацыя да ўрока, схемы.

ТЫП УРОКА: урок вывучэння новага матэрыялу

Ход урока

І. АРГАНІЗАЦЫЙНА-МАТЫВАЦЫЙНЫ ЭТАП. (Мабілізацыя ўвагі вучняў, стымуляванне іх пазнавальнай дзейнасці, стварэнне матывацыі да працы на ўроку.)

Чытанне настаўнікам урыўка з верша Генадзя Бураўкіна.

Мова продкаў нашых і нашчадкаў

 – Шэпт дубровы і пчаліны звон,

Нам цябе ласкава і ашчадна

Спазнаваць ажно да скону дзён.

 Г. Бураўкін

 Настаўнік. Якія пачуцці, думкі з’явіліся ў вас падчас чытання верша? Да чаго заклікае аўтар? ( Адказы вучняў: пазнаваць таямніцы мовы). Узбагачэнне слоўнікавага запасу вучняў. Настаўнік. Як вы разумееце значэнне слова спазнаваць? Падбярыце да яго словы-сінонімы (вывучаць, даследаваць, адкрываць невядомае). Якія 2 адносіны гэтыя словы маюць да ўрока? (Урок будзе яшчэ адным адкрыццём таямніц мовы, на якім мы будзем вывучаць, даследаваць моўныя з’явы).

ІІ.ПРАВЕРКА ДАМАШНЯГА ЗАДАННЯ.

 1.Як у беларускай мове перадаюцца спалучэнні здн,стн,стл,рдн,рдц?

2.Пр. 164, міні-сачыненне

3.Сігнальны дыктант

А)у-ў:настаўнік,Ульяна,баул,траўка,леноліум,заўтра;

Б)’-ь:б’ецца,пісьмо,сузор’е,восьмы,булён,ледзьве

В)д-дз:вадзяны,дырыжор,у садзе,дэталь,на прыродзе,дэсант

Г)прыстаўныя:возера,опера,воблака,офіс,гэты,акенца.

 ІІІ. ІНФАРМАЦЫЙНА-ПОШУКАВЫ ЭТАП. Актуалізацыя тэарэтычных ведаў вучняў па раздзелах “Фанетыка і арфаэпія. Графіка і арфаграфія”.

Настаўнік. Якія ўжо вывучаныя намі фанетычныя з’явы, характэрныя для беларускай мовы, адлюстраваны ў наступных паэтычных радках?

 Якія знаёмыя назвы і словы,

Якая цудоўная родная мова!

 І ўсё мілагучна для слыху майго:

 І звонкае “дзе” і густое “чаго”…

 П. Панчанка

(Дзеканне, аканне, наяўнасць зацвярдзелых зычных.) Што яны надаюць нашай мове? (Мілагучнасць.)

 Настаўнік. На ўроку мы пазнаёмімся яшчэ з адной важнай фанетычнай асаблівасцю беларускай мовы, якая таксама надае ёй мілагучнасць. Яе вывучэнне і стане аб’ектам сённяшняга даследавання, тэмай урока. Тэма “схавалася” ў адным са слоў наступных выказванняў пра мову, якія вы бачыце на прэзентацыі.

 Ніякае багацце людзей не бывае даражэйшым за іх родную мову.

 Якуб Колас

 Роднае слова – гэта першая крыніца, праз якую мы пазнаём жыццё і акаляючы нас свет.

 Якуб Колас

(Вучні звяртаюць увагу на арфаграмы ў словах багацце, жыццё і вызначаюць тэму ўрока: падоўжаныя зычныя)

 Удакладненне тэмы ўрока настаўнікам, запіс яе ў сшыткі: “Падоўжаныя зычныя, іх вымаўленне і правапіс”.

**Мэтавызначэнне вучняў**.

**Успомнім**: што мы з пачатковай школы ведаем пра падоўжаныя зычныя.

 **Даведаемся**: калі ў беларускай мове вымаўляюцца і пішуцца падоўжаныя зычныя.

**Навучымся:** правільна пісаць словы з дадзенай арфаграмай.

Актуалізацыя ведаў. Мікрадаследаванне на аснове прапанаванага тэксту. (Работа ў парах.)

Родная мова ўваходзіць у наша жыццё з вуснаў маці. Прыгожае гучанне роднага слова мы пачынаем успрымаць з дзяцінства. Яго сугучча і шматгалоссе кранае да глыбіні душы. Мова – душа народа, векавая праца многіх пакаленняў, люстэрка духоўнага жыцця на працягу стагоддзяў. І сёння гонар і абавязак усіх нас – шанаваць родную мову, садзейнічаць яе развіццю і росквіту.

**Даследчыя задачы**. Прачытайце тэкст, вызначце яго стыль, тып, тэму і асноўную думку. Знайдзіце словы з падоўжанымі зычнымі, вызначце, якія зычныя могуць быць падоўжанымі, паназірайце, у якой пазіцыі адбываецца падаўжэнне, зрабіце вывад аб перадачы падаўжэння на пісьме. Дапоўніце фармуліроўку з ключавымі словамі і на яе аснове сфармулюйце гіпотэзу:

1.У становішчы паміж галоснымі зычныя гукі [ ], [ ], [ ], [ ], [ ], [ ], [ ], [ ], [ ] могуць вымаўляцца падоўжана.

 2.Фанетычнае падаўжэнне гукаў на пісьме перадаецца … .

3.Падоўжаны гук [дз`] на пісьме перадаецца … .

4.Лічэбнікі ад адзінаццаці да дваццаці і …

5.У некаторых запазычаных словах: ванна,мадонна,манна,панна,саванна,Жанна,Ганна,Сюзанна…

Некалькі пар агучваюць вынікі работы. Паведамленне вучня “Па старонках энцыклапедыі”

Падаўжэнне адбываецца

1.У становішчы паміж галоснымі зычныя гукі [л’ ], [н’ ], [з’ ], [ с’], [дз’ ], [ц’], [ж ], [ш ], [ч ] могуць вымаўляцца падоўжана.

 2.Фанетычнае падаўжэнне гукаў на пісьме перадаецца падвоеным напісаннем літар .

3.Падоўжаны гук [дз`] на пісьме перадаецца [ддз`] .

4.Лічэбнікі ад адзінаццаці да дваццаці і трыццаць

5.У некаторых запазычаных словах:ванна,мадонна,манна,панна,саванна,

Жанна,Ганна,Сюзанна,Мекка

Гіпотэза: для беларускай мовы характэрна падоўжанае вымаўленне зычных гукаў у становішчы паміж галоснымі, падаўжэнне гукаў на пісьме перадаецца дзвюма літарамі, падоўжаны гук [дз`] на пісьме перадаецца спалучэннем літар ддз.

Параўноўваем вывад аб перадачы падаўжэння на пісьме з другім і трэцім абзацамі правіла на с.67 – 68, знаходзім новае:

**Стварэнне праблемнай сітуацыі.**

**Умова.** Прачытайце словы на картках, напісаныя па-руску і пабеларуску, чым адрозніваецца іх напісанне? Як вы думаеце, чаму ў словах, напісаных па-беларуску, не адбываецца падаўжэнне зычных?

Аллея – алея, касса – каса, сумма – сума, коллекция – калекцыя, Одесса – Адэса, группа – група, грамматика – граматыка, Алла – Ала, бассейн - басейн.

\*Ці ва ўсіх іншамоўных словах не будзе адбывацца падаўжэнне зычных?

 \*Параўноўваем вывад з другім і трэцім абзацамі правіла на с. 68

. \*Фізкультхвілінка. (трэнажор для вачэй)

Лінгвістычная задача. (Выхад на новую інфармацыю, работа ў парах)

**Умова.** Дзвюма літарамі на пісьме абазначаецца не толькі фанетычнае падаўжэнне, але і марфалагічнае падваенне, каб зразумець адрозненне паміж імі, выканайце наступныя заданні. 1. Разбярыце прапанаваныя словы па саставе: насенне – насенны, каменне – каменны, карэнне – карэнны. 2. Аб’яднайце словы ў дзве групы ў залежнасці ад саставу. 3. Якую заканамернасць у напісанні літар нн у словах кожнай з груп вы заўважылі ? 4. У якіх словах, на ваш погляд, адбываецца фанетычнае падаўжэнне, у якіх – марфалагічнае падваенне? Сваю думку абгрунтуйце. \*Параўноўваем вывад з правілам на с.69, знаходзім новую інфармацыю (падаўжэнне адбываецца на стыку прыстаўкі і кораня).

Афармляецца схема. Адрознівай

 **Фанетычнае падаўжэнне**

у межах адной марфемы

каменн-е

**Марфалагічнае падваенне**

на стыку кораня і суфікса: камен-н-ы

на стыку прыстаўкі і кораня: ад-да-ць

**Акцэнталагічная хвілінка**: к**а**менны.

Падоўжаныя зычныя звычайна адносяцца цалкам да кораня і не падзяляюцца на два аднолькавыя гукі марфемнай мяжой. Падвоеныя зычныя ўзнікаюць пры збегу аднолькавых зычных на марфемных межах (аб+біць = аббіць).

**Вывад:**

 **Падаўжэння зычных не адбываецца**

1. У словах Ілья, Касьян, Ульяна, Юльян, лью і вытворных ад іх.

2.У назоўніках з асновай на б,п,р,ф ( Сібір’ю)

3.У абсалютнай большасці запазычаных слоў

4.У становішчы паміж зычным і галосным (Радасцю)

5.Калі ў слове падваенне зычных (Ад – даць)

**ІV. ТРЭНІРОВАЧНА-КАРЭКЦЫЙНЫ ЭТАП.**

 Першапачатковая праверка разумення вучнямі вывучанага матэрыялу. Работа з вершаваным тэкстам з выкарыстаннем складзенай схемы

 **5 Умова**. Знайдзіце і выпішыце словы з вывучанай на ўроку арфаграмай, растлумачце, фанетычнае падаўжэнне або марфалагічнае падваенне ў іх адбываецца.

 З легендаў i казак былых пакаленняў,

З калосся цяжкога жытоў i пшанiц,

З сузор'яў i сонечных цёплых праменняў, З грымучага ззяння бурлiвых крынiц.

З птушынага шчэбету, шуму дубровы,

I з гора, i з радасцi, i з усяго

Таго, што лягло назаўсёды ў аснову

 Святынi народа, бяссмерця яго,

– Ты выткана, дзiўная родная мова.

 Максім Танк

Гульня “Пазнай слова”. Каменціраваны запіс слоў.

1. Ранішняя ежа. (Снеданне.)

2. Прамежак у 100 гадоў. (Стагоддзе.)

3. Вузкая палоска зямлі на марскім беразе. (Узбярэжжа.)

4. Самы пачатак дня. (Світанне.)

5. Дарога ў парках, абсаджаная дрэвамі, кустамі, кветкамі. (Алея.)

 6. Адзінка масы, роўная 1000 кг. (Тона.)

7. Лік, які атрымаўся ў выніку складання велічынь. (Сума.)

**V. КАНТРОЛЬНА-РЭФЛЕКСІЙНЫ ЭТАП**.

Праверка засваення тэарэтычных ведаў.

1.Пісьмовае заданне. Умова. Пры спісванні ўстаўце адну або дзве літары з тых, што ў дужках. Растлумачце іх правапіс.

Ка..ектыў (л), зацьме..е (н), кілагра.. (м), навако..е (л), падно..а (ж), стаго..е (дз), водгу..е (л), ка..ір (с), гры.. (п), лама..а (ч), беззяме..е (л), вуго..е (л), ма..аж (с), ва..а (н), Га..а (н).

2.Дыягнастычны тэст.

**1. Падкрэсліце словы з падоўжанымі зычнымі:**

Печ, печчу, крыло, крылле, цень.

**2. Замест кропак, дзе трэба,ўстаўце неабходныя літары. Словы з падоўжанымі зычнымі падкрэсліце адной рыскай**

**( \_ ), а словы з падвоеннымі літарамі пункцірнай лініяй(- -)**

А пташкі голасна і здольна

Смяюцца мілым шчабятан..ем

І поўняць луг сваім спяван..ем.

2) Дзеці назіралі за палётам вясен…яй птушкі.

**3. Прачытайце словы. Змяніце іх або падбярыце аднакаранёвыя словы з падоўжанымі зычнымі:**

Печ→

Промень→

**4.Перакладзіце на беларускую мову словы. Запішыце.**

Солью-

Судья-

**Адказы на дыягнастычны тэст**

**Падкрэсліце словы з падоўжанымі зычнымі:**

Корань, карэнне, колас, калоссе, мыш.

**2. Замест кропак, дзе трэба,ўстаўце неабходныя літары. Словы з падоўжанымі зычнымі падкрэсліце адной рыскай**

**( \_ ), а словы з падвоеннымі літарамі пункцірнай лініяй(- -)**

Сяго**нн**я, Наднямо**нн**е

А**дд**аліўся

**3. Прачытайце словы. Змяніце іх або падбярыце аднакаранёвыя словы з падоўжанымі зычнымі:**

Мыш→**мышшу**

Камень→**каменне**

**4.Перакладзіце на беларускую мову словы. Запішыце.**

Грязью - **граззю.**

Судья - **суддзя.**

УЗАЕМАПРАВЕРКА

***КАРТКІ***

**Заданне 1**

***\*Прачытайце тэкст. Вызначце яго тэму. Знайдзіце словы з падоўжанымі зычнымі. Растлумачце іх правапіс***

Усход жыве, гарыць, палае,

Слупы-праменні падымае,

Бы тыя рукі блаславення

У часе шчырага малення.

І вось яна, жыцця крыніца,

Сама багіня-чараўніца,

Узышла на небе і міргнула,

Расу ў брыльянты абярнула,

Глядзіць прыветна, усіх кахае,

Па свеце стрэлы рассыпае

І песціць шчыра ўсіх, як матка…

**Заданне 2**

\****Прачытайце. Вызначце, якія літары прапушчаны. Запішыце.***

Раздол..е ў лузе,эх, раздол..е!

А колькі смеху і свавол..я.

І жартаў, плюскату, штурхан..я

Над Нёманам у час купан..я!

Я.Колас

**VІ. ПАДВЯДЗЕННЕ ВЫНІКАЎ УРОКА. ВЫСТАЎЛЕННЕ І КАМЕНЦІРАВАННЕ АДЗНАК.**

 **Рэфлексія.** Дапоўніце прапанаваны сказ:

У канцы ўрока **я ведаю** … (асаблівасці вымаўлення і правапісу падоўжаных зычных у беларускай мове),

 **разумею …**(розніцу паміж фанетычным падаўжэннем і марфалагічным падваеннем**),**

**умею …** (прымяняць атрыманыя веды пры выкананні заданняў і практыкаванняў)

 6 VІІ. ДАМАШНЯЕ ЗАДАННЕ:пр 148 .параграф 19

Дадаткі:

№ 1Памятка

**Падаўжэння зычных не адбываецца**

1. У словах Ілья, Касьян, Ульяна, Юльян, лью і вытворных ад іх.

2.У назоўніках з асновай на б,п,р,ф ( Сібір’ю)

3.У абсалютнай большасці запазычаных слоў

4.У становішчы паміж зычным і галосным (Радасцю)

5.Калі ў слове падваенне зычных (Ад – даць)

№2Памятка

**Падаўжэнне адбываецца**

1.У становішчы паміж галоснымі зычныя гукі [л’ ], [н’ ], [з’ ], [ с’], [дз’ ], [ц’][ж ], [ш ], [ч ] могуць вымаўляцца падоўжана.

 2.Фанетычнае падаўжэнне гукаў на пісьме перадаецца падвоеным напісаннем літар .

3.Падоўжаны гук [дз`] на пісьме перадаецца [ддз`] .

4.Лічэбнікі ад адзінаццаці да дваццаці і трыццаць

5.У некаторых запазычаных словах:ванна,мадонна,манна,панна,саванна,

Жанна,Ганна,Сюзанна,Мекка